Petel.bg - новини - След 6-месечен протест: Разтуриха митичната палатка на майките зад парламента
06.12.2018 / 16:39 2
След повече от шест месеца майките на деца с увреждания разтуриха палатковия лагер в градинката при северния вход на Народното събрание. Повод за прекратяването на протеста им стана приемането на второ четене на изцяло новия Закон за личната помощ, съобщава "Флагман".
Вчера парламентът одобри окончателно и друг важен закон за майките – този за хората с увреждания.
След днешното гласуване те дадоха триумфален брифинг заедно с омбудсмана Мая Манолова, социалния министър Бисер Петков, шефа на социалната комисия Хасан Адемов от ДПС и зам.-шефката Светлана Ангелова от ГЕРБ.
Депутати от БСП нямаше, макар че те бяха формалните вносители на Закона за личната помощ, написан всъщност от омбудсмана и майките.
Мая Манолова обяви приемането му за „голяма и изстрадана победа”. Тя обясни, че в началото законопроектът бил напълно отречен от управляващите.
Митичната протестна палатка бе разтурена веднага след брифинга. Майките на деца с увреждания обаче обявиха, че ще я опънат отново през януари, но пред Министерството на здравеопазването. Причината е, че те искат промяна в системата по издаване на ТЕЛК-овите решения.